text: Hund mistede livet, da hus brændte ned
  01 januar 2016 kl. 13.11
  En bil brød i brand og to huse brændte nytårsnat. I det ene hus omkom en hund.
  02.56 fik Sydøstjyllands en anmeldelse om brand i et hus på Aastvej i Lindeballe ved Gadbjerg. Lejerne af huset er på juleferie, så det var en genbo der ringede, da han opdagede, at huset stod i flammer.
  - Hele huset stod i flammer, og det er brændt kraftigt ned. Branden er muligvis opstået i et pillefyr. Det undersøger vi i dag, fortæller vagtchef ved Sydøstjyllands Politi, Kristian Juliussen, til TV SYD.
  Klokken 03.39 fik politiet endnu en anmeldelse om en husbrand. Denne gang på Ådalvej i Ildved ved Tørring. Ejeren af huset var taget til nytårsfest klokken 18. Da han kom hjem, var der kraftige flammer ved hoveddøren, så han kontaktede straks politiet.
  - Der er omkommet en hund i branden. Vi kender ikke brandårsagen endnu. Det kan muligvis være en standerlampe, der står på stedet, hvor branden opstod, fortæller Kristian Juliussen.
  I Give udbrændte en bil, der stod parkeret under et halvtag.
  Ifølge politiet har ingen af brandene sammenhæng med fyrværkeri nytårsnat.
  